اللي تكفلني وأنا حمل ورضاع
ماهوب مضيعني وأنا اليوم شايب
ويونس بطن الحوت والموج ما ضاع
في قدرة المولى نجى من مصايب
والحي يلقى له مع الموت مطلاع
والميت ما ينجيه كثير الطبايب
والرزق ماهوب عند حاسد وطماع
الرزق عند اللي ينشي السحايب
وفجوج نجد اليا نعمس بالي اوساع
يبرى مرض قلبي نسيم الهبايب
مشيي مع البيداء قطوع ومهزاع
وبعدي عن اللي فيه بعض الشوايب
هو غايتي ومناي كان الدهر طاب
وان عاضبت دنياي ماهي غصايب
وكل زكاته وقت عيد الفطر صاع
مير الرجال افخات عند النوايب
أحدٍ يجي شبره لبعض العرب باع
ويفتل وينقض بالعقود الصعايب
وأحدٍ حسب حاله ولا فيه مفزاع
لاضر قوم ولايسر القرايب
والطيب مايشرا ولاهو بينباع
الطيب وهبه من جزيل الوهايب